Foto: Guliver Getty Images

Când eram prin clasele primare, a venit o tovarășă de la pionieri:

- Bună ziua, copii. Știți care e cea mai importantă carte?

Ăia cuminți au zis că Citirea și Matematica, alții că Pif, Rahan sau Legendele Olimpului, după preferințe. Niciunul n-a ghicit, drept care tovarășa ne-a explicat cu blândețe:

- Nu, copii, cea mai importantă carte este Programul Partidului Comunist Român.

Și apoi, cu un zâmbet misterios ne-a relevat marele secret pe care doar comuniștii adevărați îl știu. Așa am aflat că în lume sunt două categorii de oameni: cei care știu și spun „Programul PCR” și cei care știu programul din scoarță-n scoarță și spun „Programul Partidului Comunist Român de făurire a societății socialiste multilateral dezvoltate și înaintare a României spre comunism”. Și cum nu voiam niciunul să o dezamăgim pe tovarășa de la pionieri, am început să ne exersăm mintea cu acest titlu lung, pe care aveam să-l rostim un trimestru întreg ca pe o litanie. Dar, dincolo de titlu, din scoarță-n scoarță n-a reușit niciunul dintre noi să pătrundă acea însăilare de vorbe imposibile din care era compus Programul Partidului.

De fiecare dată când dl. Liviu Dragnea vorbește de „Programul de guvernare...” ca despre un text fundamental care ne decide viața, nu pot să-mi reprim un zâmbet și o completare involuntară „...de făurire a societății socialiste multilateral dezvoltate...”

Dl. Dragnea, singurul care cunoaște Programul din scoarță-n scoarță, a impus în partid acest text fondator al epocii sale și, nu de puține ori, la televizor apar pesediști devotați care vorbesc cu aplomb și entuziasm despre el, la fel cum făcea pe vremuri tovarășa de la pionieri. Programul de guvernare este Biblia dlui Dragnea, dar, spre deosebire de Cartea Cărților, cărticica dlui Dragnea nu se discută, se execută.

Așa se face că deunăzi nefericitul ministru al Finanțelor, dl. Viorel Ștefan, cel care pare-se a citit cărți de economie necanonice, a avut o mică erezie. „Guvernul este gata să intervină în reducerea cheltuielilor dacă va constata depăşirea ţintei de deficit”, a zis dl. ministru, care a văzut că nu prea mai are bani în buget, după ce a dat în stânga și-n dreapta. A fost imediat adus la ordine de dl. Dragnea: „Dacă o să avem vreo şedinţă la partid, o să-mi permit să-l întreb şi eu, şi alţi colegi. Nu are motive să se îngrijoreze. Dacă programul de guvernare este urmărit punct cu punct şi implementat punct cu punct, nu are motive să se îngrijoreze, după părerea mea”.

Adică pentru a echilibra veniturile și cheltuielile la bugetul țării nu-ți trebuie nici știință de carte, nici pricepere în finanțe, nici tehnici fiscale. Îți trebuie doar credință. Mesajul dlui Dragnea către ministrul de Finanțe este să creadă în textul sfânt și va fi bine. Niciun motiv de îngrijorare! Dacă zici de zece ori „Programul de guvernare al PSD” se rezolvă și deficitul, și durerea, și foametea în lume.

Îți recomandăm În numele cui vorbește Cioloș la Bruxelles?

Când Comisia Europeană, Banca Națională, FMI-ul, mediul de afaceri, experți, economiști și însuși ministrul său de Finanțe îi spun că duce țara în gard cu niște scamatorii fiscale de genul „creștem salariile ca să creștem încasările la buget”, dl. Dragnea ne spune să dormim liniștiți, Programul de guvernare veghează pentru noi.

De fapt, în cheia asta trebuie citit textul dlui Dragnea: dormiți liniștiți, până când ne dăm amnistiile și grațierile. După aia, găsim noi un vinovat de serviciu pentru dezastru. Poate chiar necredinciosul Viorel Ștefan...

PS1 Ar fi interesant să aflăm cine i-a revelat dlui Dragnea textul sfânt, că nu-l văd scriind la umbra palmierilor o carte atât de mare. Poate vom afla asta din memoriile lui Florin Georgescu.

PS2 În timp ce la București izvorăște mir din Programul de guvernare, în județe cresc taxele locale și se disponibilizează angajați. Adică măsuri de austeritate pentru a se echilibra bugetele locale. Să vorbești în epoca Dragnea de tăieri și de austeritate e ca și cum ai fluiera în biserică. De aceste lucruri nimeni nu are chef să audă, nu acum, când prosperitatea promisă este atât de aproape, încât facem cozi, ca în 2008, să ne cumpărăm apartamente direct de pe planșă. Dragnea ajută!